google/wiki40b huggingface dataset:
ער אציל

תפוצה ותיאור

מוצאו של הער האציל ים-תיכוני, אך מגדלים אותו בארצות רבות כצמח תבלין ונוי. הוא גדל בצפון ישראל כעץ בר בחורשים לחים, וכשיח בגבול הדרומי של תפוצתו. בארץ מגיע גובהו לשישה מטרים, באירופה הוא מסוגל להגיע לגבהים של מעל 12 מטרים.
הער הוא צמח דו-ביתי, העלים באורך של 6 עד 12 סנטימטרים, ברוחב של 2 עד 4 סנטימטרים, מסודרים באופן מסורג על הגבעול.
התפרחת מופיעה בחודשים מרץ עד יוני, צומחת בקצות הענפים או בחיק העלים, הפרחים חד-מיניים (הפרח הזכרי והפרח הנקבי צומחים על צמחים נפרדים), צהבהבים, בקוטר של כסנטימטר אחד, בעלי ארבעה עלי עטיף, נישאים על עוקצים ומלווים בחפים.
הפרי הוא בית גלעין בצורת זית קטן בגודל של עד כ-17 מילימטרים ובו גלעין אחד. בהתחלה צבעו ירוק, אך עם ההבשלה צבעו משתנה לשחור מבריק.
העלים בצבע ירוק כהה, מבריקים, נוקשים, שבירים, ומדיפים ריח חזק.
הער האציל רגיש לקרה (לטמפרטורות מתחת למינוס 7 מעלות צלזיוס), לרוחות קרות, ולקרינת שמש חזקה, וגדל טוב יותר בצֵל חלקי. ניתן להרבייה באמצעות זרעים או ייחורים.
כאשר מגדלים אותו למטרות נוי ניתן לעצבו לצורות שונות.

מקור השם והיסטוריה

בתלמוד מוזכר הצמח כ"טרפא דערא" בארמית, שפירושו עלי ער. העלים נזכרים במסכת גיטין כתרופה לתולעי מעיים.
מקור השם הלטיני "לאורוס" (Laurus) אינו ידוע. 
מקור השם (עלי) דפנה בדמות דפנה (δάφνη) מן המיתולוגיה היוונית. דפנה הייתה נימפה והאל אפולו התאהב בה ורדף אחריה, כיוון שהיא לא חשקה בו היא ביקשה מאביה, אל הנהר פניוס, שיהפכה לעץ הער. כזכר לאהבתו הנכזבת ענד אפולו לראשו זר מענפי הער. עלי הדפנה נקראים בכמה שפות דרום-אירופאיות בשם זה - טורקית, רומנית, בולגרית ואלבנית.
ביוון העתיקה שזרו זרים מענפי העץ, והניחו אותם על ראשי גיבורים, משוררים, מצביאים וכו'.
ברומא העתיקה החלו לענוד לראש המצביא המנצח זר מענפי הער. מאוחר יותר נהגו הקיסרים לענוד על ראשם זר מסוג זה וכן הוענק הזר ללוחמים שזכו בניצחון במשחקים.
הער מוזכר גם בתלמוד הבבלי.
בימי הביניים שימשו עלי הדפנה כתרופה נגד דבר. בנוסף האמינו שעלי הדפנה שומרים על האדם מפני כשפים ושריפות.

הרכב כימי

הפרי מכיל כ-30 אחוז שומן ואחוז אחד של שמנים אתריים (טרפן, אלכוהול וקטון).
שמן העץ מופק על ידי כבישת הפרי ובישול התמצית. התוצאה היא מעין משחה מכילת כלורופיל, בעלת צבע ירוק המכילה 95 אחוזים של שומן ו-5 אחוזים של שמן אתרי. נקודת ההמסה של השמן היא 36 מעלות צלזיוס.
העלים מכילים 1.3 אחוז שמן אתרי, מתוכו 45 אחוזים הם צינאול, 12 אחוז טרפנים וכן מרכיבים נוספים.

שימושים

עלי הער ופירותיו משמשים להפקת שמן אתרי, הידוע כבעל תכונות ממריצות ונרקוטיות, ומקובל בשימוש וטרינרי.
ברפואה העממית, שמן הער האציל משמש גם לריפוי כאבים ראומטיים, כאבי פרקים, ולריפוי מחלות עצבים.
ברפואה המשלימה מיוחסות לעלי הדפנה תכונות חיוביות רבות: טיפול בכאבי אזניים, הרחקת טפילי מעיים, ועוד.
בשל הריח העז של השמן, הוא משמש בתעשיית התמרוקים לטיהור אוויר ולבישום סבון.
עלי הדפנה משמשים לתיבול מאכלי בשר, דגים, מרקים ירקות וחמוצים ולרוב לא נאכלים. העלים משמשים לתיבול חומץ וגם לעטיפת תאנים בתהליך ייבושן. יש המשתמשים בפירות הריחניים לתיבול ירקות כבושים. במטבח הצרפתי משמשים עלי דפנה קצוצים כרכיב בתערובת התבלינים ארב דה פרובאנס.
במטבח המסורתי משמשים עלי הדפנה המיובשים להרחקת חרקים מהקמח.
רצוי להוציא את עלי הדפנה מתבשיל לפני האכילה, מכיוון שהם עלולים לגרום לחתכים בפה.
קוברה (סוג)

תיאור

מיני הקוברה השונים משתנים באורכם ולרובם גוף דק. מרבית המינים מגיעים לאורך של 1.8 מ'. הגודל המרבי של חלק מהמינים הגדולים יותר יכול להגיע אף ל-3 מ', כאשר קוברת היערות הוא המין הארוך ביותר. לכל המינים יש את היכולת להרים את הרבע העליון של פלג גופם ואת היכולת לשטח את צווארם ו"לנפח" אותו כדי להראות גדולים ומאיימים יותר לצורך הגנה.

ארס

כל מיני הקוברות מסוגלים להכיש הכשה קטלנית לאדם. לרוב המינים ארס נוירו-טוקסי חזק, הפוגע במערכת העצבים וגורם לשיתוק, אולם לחלק גם יש ארס רעיל שגורם לנפיחות ונקרוזה. לחלק יש גם מרכיבים קרדיו-טוקסים הפוגעים בפעילות הלב.
לחלק ממיני הקוברה, המכונים קוברות יורקות, יש את היכולת לשלח ארס דרך הניבים הקדמיות, במקום לשחרר אותו בקצוות ניביהם כמרבית הנחשים. הפעולה דומה יותר להתזה מאשר ליריקה. הטווח והדיוק בו הם יכולים להתיז את הארס משתנה ממין למין, אך השימוש העיקרי שלו נעשה כהגנה.
מכתבי יוני

בספר

הספר נפתח בשנות השישים המוקדמות, במכתבים מתקופת לימודיו בבית הספר התיכון, אותה עשה נתניהו בארצות הברית. עבור דרך גיוסו לצה"ל עת התנדב לצנחנים ושובץ בגדוד 890. במכתביו מתאר נתניהו את מסלול הכשרה שלו כלוחם בצנחנים, את קורס מ"כים חי"ר וקורס קצינים, אשר סיים בהצטיינות. מכתביו הבאים מתארים את חוויותיו כמפקד מחלקה בצנחנים בגדוד 890 בהם מספר נתניהו על חייליו באימונים ובפעילות המבצעית בימים שלפני מלחמת ששת הימים, בין השאר מתאר נתניהו את רשמיו מפעולת סמוע. כן עוסקים מכתביו בחוויותיו ממלחמת ששת הימים, בה לחם כקצין מילואים ובנישואיו לתותי (תרזה). נתניהו ממשיך ומתאר את לימודיו באוניברסיטת הרווארד שבארצות הברית ובאוניברסיטה העברית בירושלים. בשנת 69' שב נתניהו לשירות צבאי בסיירת מטכ"ל. מכאן עוסקים מכתביו בתיאור חוויותיו כמפקד צוות וכמפקד פלוגה ביחידה ובסיירת חרוב. כן מתאר נתניהו את גירושיו מתותי. מכתביו הבאים של נתניהו עוסקים בקורות אותו במלחמת יום הכיפורים ובחוויותיו כמג"ד טנקים במלחמת ההתשה במובלעת הסורית. 
הספר מסתיים מעט אחרי שהפך נתניהו למפקד סיירת מטכ"ל במכתב אחרון לחברתו ברוריה. המכתב נכתב ימים ספורים בטרם יצא נתניהו למבצע אנטבה, בו הוביל את לוחמי היחידה בפשיטה לשחרור בני הערובה הישראלים משדה התעופה שבאנטבה, אוגנדה. במהלך המבצע נהרג נתניהו. 
בספר מוזכרים בין השאר, מבלי שצויין שמם המלא מטעמי צנזורה צבאית, שר הביטחון וראש הממשלה לשעבר רא"ל במיל' אהוד ברק שהיה מפקדו של יוני בסיירת מטכ"ל, האלוף במיל' מתן וילנאי שהיה חברו הטוב, האלוף יוסי בן חנן שנתניהו חילץ פצוע מסוריה במלחמת יום הכיפורים וכן רפול ואביגדור (יאנוש) בן גל. הספר הפך עם השנים לרב מכר והיה אהוד מאוד על חניכי תנועות נוער, צעירים לפני גיוס לצבא וחניכים בקורס המ"כים והקצינים בצה"ל. בין האישים שקראו והושפעו ממנו ניתן למנות את רא"ל בני גנץ תא"ל במיל' גל הירש ונפתלי בנט.
בויז לייק גירלז

היסטוריה

הלהקה הוקמה בסוף 2005 במסצ'וסטס. חברי הלהקה פתחו חשבון באתר "PureVolume" כדי לפרסם את המוזיקה שלהם. הם פירסמו באתר את הדמו הראשון שלהם "The Great Escape" וגרסה אקוסטית לשיר "Thunder". לקראת סוף השנה הלהקה הגיעה למקום הראשון במצעד "האמנים הלא החתומים הטובים ביותר" של האתר.
מאוחר יותר, שמעו סוכן האומנים מאט גאל ומפיק התקליטים מאט סקיור על הלהקה ויצרו עמם קשר.
בעקבות תמיכתם, יצאה הלהקה לסיבוב ההופעות הכלל ארצי הראשון שלה עם "A Thorn for Every Heart" בפברואר 2006. לאחר מכן החלה הלהקה להקליט את אלבום הבכורה שלה. לאחר השלמת האלבום, הצטלמו חברי הלהקה לקליפ הראשון שלהם לשיר "Hero/Heroine".
ב-22 באוגוסט 2006, יצא אלבום הבכורה, אשר קרוי על שם הלהקה.
נכון לאוגוסט 2008, האלבום נמכר בלמעלה מ-580,000 עותקים רק בארצות הברית.
בעקבות הצלחת האלבום, יצאו חברי הלהקה לסיבוב הופעות ראשון כלהקה מובילה.
ב-2008, שימשה הלהקה כלהקת חימום בסיבוב ההופעות של גוד שארלוט ואבריל לאבין.
DVD ראשון של הלהקה "Read Between The Lines" יצא ב-4 בנובמבר 2008.
ב-8 בספטמבר 2009 יצא האלבום השני של הלהקה שנקרא "Love Drunk". בשבוע הראשון ליציאתו הגיע למקום השמיני במצעד של בילבורד.
הסינגלים שיצאו בינתיים מהאלבום הם "Love Drunk" (בקליפ משתתפת אשלי טייסדל), "She's Got a Boyfriend Now" והסינגל "Two Is Better Than One", בו משתתפת גם הזמרת טיילור סוויפט.
יוהאן תיילה

חייו

אחרי סיום לימודי המשפטים בלייפציג ובהאלה, למד הלחנה בוייסנפלס אצל היינריך שיץ; תיילה היה בין תלמידיו האחרונים של שיץ.
בשנים 1673 עד 1675 התמנה למשרת הממונה על המוזיקה (קפלמייסטר) בחצר הדוכס כריסטיאן אלברכט משלזוויג-הולשטיין-גוטורף. כעבור שנה עבר למשרה דומה בוולפנביטל, כמחליפו של יוהאן רוזנמילר. בהמשך עבד בנאומבורג, שוב כקפלמייסטר, עבר לברלין - כמורה החצר למוזיקה - ומשם אל ליבק ושטטין, שוב כמורה החצר, שם גם חיבר את יצירותיו המוזיקליות. בליבק חיבר בשנת 1673 את הפסיון על פי מתי.
בשנת 1694 חזר לעיר הולדתו כיועץ הדוכס של צייץ, ונשאר שם עד מותו בשנת 1724.
תיילה חיבר זינגשפיל, אופרות, מיסות, מזמורי תהילים אריות וקאנצונטות וכן סונאטות ומוטטים. הצגת האופרה שלו "אדם וחוה" חנכה את תיאטרון הגנסמארקט בהמבורג, בית האופרה הראשון בגרמניה שלא היה בחצר אצולה כי אם פתוח לקהל. תיילה היה גם תאורטיקאי ופדגוג מוזיקה ופרסם חיבורים, בעיקר בתחום הקונטרפונקט. על פי יוהאן מאתזון ראה תיילה בדיטריך בוקסטהודה (שהיה מבוגר ממנו בתשע שנים, אך נפטר זמן רב לפניו) את תלמידו החשוב ביותר.
פליקס קליין

הטענות בעניין יהדותו

ערך על קליין הופיע בשנת 1901 באנציקלופדיה היהודית. בשנת 1933 פרסם ד"ר הוגו דינגלר מכתב בן 20 עמודים בו טען שקליין, "שיהדותו לפחות מצד חלק ממשפחתו אינה מוטלת בספק", עמד בראש מזימה להחדרת היהודים לתחומי הפיזיקה והמתמטיקה, מאז נפתחו משרות ההוראה ליהודים ב-1869. מספר חודשים לאחר מכן, לודוויג גאורג ביברבך הציג את קליין כתומך של הרעיון של גישות מתמטיות שונות לגזעים שונים, על סמך ציטוט מדברים של קליין מ-1889 אשר בה טען קליין שישנם סגנונות חשיבה והתבוננות מתמטית שונים, ושאלו כנראה תלויים גם בלאום. ב-1936 פורסם בעיתון גזעני בגרמניה מאמר שטען שקליין היה "ארי טהור גזע", ושהשמועה על כך שהיה יהודי, בטעות של האנציקלופדיה היהודית יסודה. עיתון זה טען שהיהודים ניסו לנכס את שמו של קליין במסגרת "הנסיון שלהם להטביע את שם עמם על אנשים מפורסמים, על מנת להאדיר את אומתם".
ליבת כור גרעיני

ליבת כור גרעיני (המכונה לעיתים "ליבת כור" או "ליבה") היא חלק מכור גרעיני המאכסן את רכיבי הדלק הגרעיני במקום היוצרות הביקוע הגרעיני.

תיאור

ליבת הכור הגרעיני היא האזור בתוך כור גרעיני שבו נמצאים מצבורי הדלק הגרעיני ושם מתקיימת התגובה הגרעינית. הליבה מכילה דלקים גרעיניים לייצור חום (כגון אורניום מועשר ברמה נמוכה), מערכות בקרה ויחידות מכניות נוספות. הליבה משמשת בכורים מבוססי מים וכן בכאלו מבוססי גרפיט. בנוסף למוטות הדלק נמצאים בליבה מוטות של חומר המסוגל לקלוט נייטרונים וכך להאט את תגובת השרשרת. מידת החדירה של מוטות הבקרה לחללים שבין מוטות הדלק קובעת את הספק הכור. הכנסה מלאה עוצרת את תגובת השרשרת ומכונה "כיבוי" של הכור. חומרים בולעי נייטרונים, לדוגמה, הם בורון וגרפיט.
ליבת הכור מוגנת על ידי שכבת עופרת ושכבת בטון עבה, לעיתים עד עובי של מטר על מנת להבטיח שלא תיפגע באסונות טבע או התקפות. פגיעה באטימות הליבה תגרום לחשיפה של חומרי הדלק לאוויר ולפיזור של חומרים רדיואקטיביים לסביבה. האנרגיה הרבה הנוצרת בתהליך הביקוע מועברת אל מחוץ לליבה באמצעות נוזל קירור שסוגו משתנה על פי סוג הכור הגרעיני.
ערן מקוב

קורות חייו

נולד בישראל למשה ואילנה מקוב, צאצא לבתיה מקוב, ממייסדי רחובות. דודו הוא הרצל מקוב. גדל במושב נחלת ז'בוטינסקי שבבנימינה.

שירות צבאי

עם גיוסו לצה"ל בשנת 1990 שובץ בחטיבת הנח"ל בגדוד 50 (בזלת). בנח"ל עבר מקוב הכשרה כלוחם, קורס מ"כים חי"ר וקורס קציני חי"ר. עם סיום הקורס שב לחטיבה כמפקד מחלקה. מקוב שימש במספר תפקידי פיקוד בחטיבה. לאחר מכן שימש כמפקד פלנ"ט נח"ל בשנים 1999–2000, והוביל אותה בלחימה בדרום לבנון. לאחר שהועלה לדרגת סא"ל, שימש מקוב כמפקד גדוד 931 בין השנים 2003–2005, והוביל אותו בלחימה כנגד הטרור הפלסטיני באינתיפאדה השנייה. לאחר מכן שימש כמפקד גדוד בבה"ד 1, ובהמשך מונה לקצין המבצעים של פיקוד דרום, בין היתר במבצע עופרת יצוקה.
בשנת 2009 הועלה מקוב לדרגת אל"ם ומונה למפקד חטיבת עציון תפקיד אותו סיים בשנת 2011, ולאחר לימודים, מונה בשנת 2012 לשמש כסגן מפקד אוגדת איו"ש, בתפקידו שימש עד 2014. ב-2014 מונה למפקד מחוז צפון בפיקוד העורף ושימש בתפקידו עד אוגוסט 2016. בסיום תפקידו פרש מצה"ל.
תוכאים

מאפיינים

בסדרת התוכאים ישנם כמה מאות מינים המצויים באזורים טרופיים וסובטרופיים בכל היבשות, מלבד אנטארקטיקה. לחלקם כושר חיקוי מצוין ומראה ססגוני, ובשל כך הפכו כמה מהם לעופות נוי ולחיות מחמד. גופם ותזונתם מתאימים לחיים ביער. צווארם במנוחה, מקופל בצורת 'זיגזג' וברגעי הצורך מתארך ומשנה את צורתו, ובכך גמיש מאוד, היכול לסייע לתוכי לסובב את ראשו 360 מעלות. כנפיהם מעוגלות. גופם מוצק, מקורם קצר, אך לחלק מן התוכים יש מקור ארוך, מקור התוכים עבה ומאונקל בקצה חלקו העליון. מקורם החזק מסייע להם לאכול זרעים ולקלף פירות. 
ארבע אצבעות רגליהם של התוכאים מחולקות לשתיים הפונות לפנים ושתיים לאחור, ובכך מתאפשרת תפיסה יעילה של עצמים כגון ענפים או מזון. הם נעזרים גם במקור כדי להיאחז בענפים, משום שלעיתים הם צמודים לענף בצורה אופקית. לחלקם לשון שרירית וגמישה, המסייעת להם בפירוק מזונם. ההבדלים בין הזכרים לנקבות בין בני הסדרה, מתבטאים ברובם בגיוון צבעי הנוצות ובצבע מקורם.
בעולם יש כ-330 מינים של תוכים. לכל מיני התוכים יש כושר חיקוי, ישנם מצטיינים יותר וישנם פחות. לתוכים יש תיבת תהודה מיוחדת שיכולה להפיק מגוון רחב של קולות ולכן תוכים שונים, ובראשם האפרור האפריקני, מסוגלים לחקות מגוון רחב של צלילים וקולות, כולל דיבור אנושי. בעבר האמינו כי התוכים לומדים לחקות באופן שמזכיר הקלטה וללא הבנה אמיתית של משמעות החיקוי (מכאן הביטוי "חוזר אחרי כמו תוכי"), אך טענה זו היא, ככל הנראה, נכונה רק באופן חלקי, שכן, מחקרים רבים, ובראשם מחקריהם של קבוצת המחקר בראשות פרופ' אלין פפרברג מאוניברסיטת ברקלי הראו כי תוכים מסוג אפרור אפריקני (המוכרים בשם ג'אקו) מסוגלים להבין יחסים כמותיים, יחסי צבע וצורה מורכבים ולהשתמש בשפה באופן מתוחכם, הדדי וגם באופן שתואם, ככל הנראה, את המצב הפנימי של התוכי עצמו (כך למשל התוכים בקבוצת מחקר זו יודעים לבקש "גירוד", "מקלחת" וכו' כשהם מעוניינים בכך), מה גם שמחקרים אחרים הצביעו על כושרם הגדול של מיני תוכאים שונים לפתור בעיות מורכבות (השגת מזון מתוך מבנה מסובך) יותר מבעלי חיים אחרים. דוגמה לכך הוא התוכי אלכס.
הכבד שבתוכאים הוא הקאקאפו, שחי בניו זילנד ומשקלו בין 3 ל-4 קילוגרם. הגדולה בתוכים המעופפים היא הארה היקנטונית שמשקלה יכול להגיע עד 1.7 ק"ג. הקטן ביותר הוא תוכי ננסי צהוב פנים (Micropsitta pusio) ששוקל 10 גרם.
לורנס קסדן

ביוגרפיה

קסדן נולד במיאמי למשפחה יהודית וגדל במדינת וירג'יניה המערבית. הוא למד חינוך באוניברסיטת מישיגן ולאחר שלא הצליח להשיג משרת הוראה החל לעסוק בפרסום ובמקביל כתב תסריטים. ב-1976 מכר קסדן את התסריט לסרט שומר הראש לחברת האחים וורנר. דיאנה רוס וסטיב מקווין היו אמורים לככב בתפקידים הראשיים אך הפקת הסרט התעכבה והסרט יצא לבסוף לאקרנים ב-1992 עם ויטני יוסטון וקווין קוסטנר בתפקידים הראשיים.
קסדן כתב את התסריט של הסרט "Continental Divide" שהופק ב-1981 על ידי חברת אמבלין אינטרטיינמנט בבעלותו של סטיבן ספילברג. לאחר מכן התבקש קסדן על ידי ג'ורג' לוקאס לסייע בפיתוח התסריט של הסרט "שודדי התיבה האבודה" שהיה הראשון בסדרת סרטי אינדיאנה ג'ונס. קסדן המשיך לשתף פעולה עם לוקאס בעבודתם על הסרטים "האימפריה מכה שנית" ו"שובו של הג'דיי" בסדרת סרטי "מלחמת הכוכבים". בשנות ה-80 החל קסדן לעסוק גם בבימוי ובהפקת סרטים. סרטו הראשון כבמאי היה הסרט "כחום הגוף", עבורו גם כתב את התסריט. כמו כן כתב קסדן את התסריט וביים את הסרט "החברים של אלכס" שהיה מועמד לשלושה פרסי אוסקר, ביניהם פרס האוסקר לתסריט ולסרט הטובים ביותר. קסדן היה מועמד לאוסקר גם על עבודתו על הסרט "תייר מזדמן" (שזיכה את ג'ינה דייוויס בפרס האוסקר לשחקנית המשנה הטובה ביותר) ו"גרנד קניון" (שזכה בפרס דב הזהב בפסטיבל ברלין). כמו כן קסדן כתב, ביים והפיק את המערבונים "סילברדו" ו"ויאט ארפ". קסדן חזר לעבוד על סדרת סרטי "מלחמת הכוכבים" כאשר נטל חלק בכתיבת התסריט לסרט השביעי בסדרה, שיצא לאקרנים ב-2015. כמו כן נטל חלק בכתיבת התסריט לסרט "סולו: סיפור מלחמת הכוכבים". בנובמבר 2015 אמר קסדן כי איננו מתכוון להיות עוד מעורב בסדרת סרטי "מלחמת הכוכבים" ולא נטל חלק בהפקת "הג'דיי האחרון". במאי 2018 פורסם כי במסגרת הפקה של אולפני אמזון, קסדן יכתוב ויביים סרט המבוסס על חייה של מלכת היופי והפעילה החברתית נגד זכויות הלהט"ב אניטה בראיינט.
קסדן גם שיחק במספר תפקידים קטנים בסרטים. למשל, הוא גילם את הבמאי של דמותו של סטיב מרטין בסרט "גרנד קניון" ואת הפסיכיאטר של דמותו של ג'ק ניקולסון בסרט "הכי טוב שיש".
קסדן נשוי למג, תסריטאית ואב לשני בנים, ג'ייק וג'ונתן שהם גם כן תסריטאים ובמאים. קסדן שיתף פעולה עם בני משפחתו בעבודתו.ב-2016, בפסטיבל הסרטים היהודי של אטלנטה, הוענק לקסדן פרס מיוחד על תרומתו לקולנוע.
ראש האופוזיציה

עד שנת 2000

עד שנת 2000 תפקיד ראש האופוזיציה לא היה תפקיד רשמי אלא תפקיד של כבוד. ראש המפלגה הגדולה ביותר שלא נמצאת בממשלה כיהן כראש האופוזיציה. במשך למעלה מיובל שנים (למעט פעמיים) הוקמה ממשלה על ידי הליכוד (בגלגוליו השונים) או על ידי מפלגת העבודה (בגלגוליה השונים) בלא שהמפלגה השנייה תכהן בה, וכך יצא שלמעט בתקופת ממשלות האחדות של לוי אשכול וגולדה מאיר (1967–1970) ובתקופת ממשלות האחדות של שמעון פרס ויצחק שמיר (1984–1990), בהן ישבו הליכוד והעבודה לממשלה אחת, תמיד עמד בראשות האופוזיציה יושב ראש הליכוד או יושב ראש מפלגת העבודה, ואף מקובל לומר שבאותן השנים בהן הליכוד והעבודה ישבו בממשלה אחת, לא היה לכנסת ראש אופוזיציה בקנה מידה רחב.
במהלך 52 השנים הראשונות של המדינה, לא היה לראש האופוזיציה תפקיד מוגדר בחוק, ולכאורה ראש הממשלה לא היה מחויב להתייחס אליו במישור הפרלמנטרי. על אף זאת, היו ראשי הממשלות מעדכנים את ראשי האופוזיציה ומתייעצים עמם בהחלטות מרכזיות בחייה של המדינה (למשל, זכור כי טרם הפצצת הכור בעיראק ב-7 ביוני 1981, התייעץ ראש הממשלה בגין עם ראש האופוזיציה פרס, אף שלא היה חייב בכך), וכן היה לו איזשהו תפקיד מסורתי מסוים בדיוניה של הכנסת.

מאז שנת 2000

אמנם, גם בהיעדר חוק, היה קיים נוהג של פגישות עדכון ודיווח של ראש הממשלה לראש הסיעה הגדולה שאינה מיוצגת בממשלה, אך הדבר נעשה בהתאם לרצונו של ראש הממשלה, בלי שמוטלת עליו חובה של דיווח תקופתי. כמו כן, בעת קיום ממשלת אחדות לאומית לא היה מנהיג אופוזיציה מוכר. השאלה האם לקיים את חובת הדיווח או את הנוהל של עדכון ודיווח לראש האופוזיציה או לא הייתה לפי דעתו ורצונו של ראש הממשלה. לכן הוצרכה הכנסת לחוקק חוק שיעגן את מעמדו של ראש האופוזיציה, מתוך רצון לחיזוק מעמד האופוזיציה כמנגנון בקרה על העשייה הממשלתית.
בראשית שנת 2000 הוגשו שתי הצעות חוק לתיקון מעמדו של ראש האופוזיציה, האחת הצעת חוק ממשלתית, והשנייה הצעת חוק פרטית של ח"כ עוזי לנדאו. שתי הצעות החוק מוזגו על ידי ועדת הכנסת להצעת חוק אחת, וב-17 ביולי 2000 קיבלה הכנסת את תיקון מס' 8 לחוק הכנסת, התשנ"ד–1994, בו תוקן פרק ו' לחוק, שעסק בתפקידו של ראש האופוזיציה.

תוצאות התיקון לחוק

מאז התיקון לחוק, הפך התפקיד, שהיה עד אז 'תפקיד של כבוד', למשמעותי יותר. האופוזיציה שמורכבת בדרך כלל ממספר מפלגות שהדבר היחיד המשותף ביניהן הוא שאינן חברות בממשלה, אינה מאוחדת סביב זהות היושב ראש, כשלעיתים קיים החשש שיושב ראש האופוזיציה לא יוכל לאחד תחתיו את כל סיעות האופוזיציה, ולייצג את האינטרסים של כל אחת מהן.
הדברים הגיעו לידי ביטוי, למשל, כאשר שינוי "הופרשה" מהקואליציה, ומפלגת העבודה נכנסה במקומה, אז נבחר יוסף לפיד ב-10 בינואר 2005 לראשות האופוזיציה, אך הסיעות החרדיות (יהדות התורה וש"ס) לא הכירו במרותו, וטענו כי אינו מייצג אותן.
אסנת לבציון-קורח

אסנת לבציון-קורח (נולדה ב-22 בפברואר 1968) היא רופאה ישראלית, המשמשת כמנהלת המרכז הרפואי ע"ש יצחק שמיר (לשעבר, "אסף הרופא") בצריפין.

ביוגרפיה

לבציון-קורח נולדה בירושלים, בתם של תרצה ונחמיה לבציון (שהיה מזרחן ונשיא האוניברסיטה הפתוחה). סיימה את לימודיה התיכוניים בבית הספר התיכון שליד האוניברסיטה העברית. סיימה את לימודי הרפואה בבית הספר לרפואה של האוניברסיטה העברית והתמחתה ברפואת ילדים במרכז הרפואי הדסה. קיבלה תואר מוסמך במנהל רפואי מאוניברסיטת תל אביב.
בשנת 2005 יצאה להשתלמות בבית החולים בריגהם אנד וימנס בבוסטון שבארצות הברית (בתחום של בטיחות המטופל) ובבית הספר לרפואה של אוניברסיטת הרווארד, ושימשה כיועצת לבתי חולים שם בניצול מתקנים רפואיים ושיפור תהליכי עבודה.
לאחר שובה לישראל ב-2008 מונתה לסגנית מנהל בית החולים אסף הרופא.
ב-1 ביוני 2012 נכנסה לתפקידה כמנהלת בית החולים הדסה הר הצופים.
באפריל 2017 נבחרה לתפקיד מנהלת המרכז הרפואי יצחק שמיר (לשעבר אסף הרופא).
לבציון-קורח נשואה לד"ר עמית קורח, מנתח לב בבית החולים הדסה עין כרם, ואם לארבעה בנים.
בוקי נאה

ביוגרפיה

נולד בתל אביב בשנת 1957 בוגר צופי תל אביב שבט דיזנגוף . את שירותו הצבאי עשה נאה במסלול גרעין נח"ל וכלוחם במחלקת חבלה בפלוגה המסייעת של גדוד 50 מחטיבת הצנחנים. לאחר שחרורו מהצבא בשנת 1979, שימש ככתב העיתון "מעריב" בנגב. לאחר מכן שימש ככתב העיתון בגוש דן והשומרון. בשנים 1986–2009 שימש ככתב פלילים. תפקיד שביצע בעיתונים "מעריב", "חדשות" ו"ידיעות אחרונות".
משנת 2005 מדריך נאה בתל אביב טיול ייחודי - "סיור בין פחי הזבל בחצר האחורית של העיר תל אביב", שבמסגרתו הוא לוקח את אורחיו למפגשים עם עבריינים ומוביל אותם בין אתרי פשיעה, בתי בושת וכדומה. סיורים אלו עוררו ביקורת חברתית חריפה כנגדו.
ב-2009 חשף כי מפקד חיל הים דאז, האלוף אלי מרום, בילה במועדון חשפנות. באותה שנה פוטר מ"ידיעות אחרונות", ומאז הוא יוצר סרטים בנושא פלילים בערוץ 10 ובערוץ 2. מאז אותה שנה הוא גם מגיש בתוכנית הבוקר של שידורי קשת ב"ערוץ 2" את סיכום הפלילים השבועי, בדרכו ההומוריסטית. הוא אף מופיע בסרטי פרסומת.
בשנת 2012 השתתף בעונה השישית של תוכנית הריאליטי "הישרדות", "עונת ה-VIP", שם היה למודח האחרון לפני הגמר. במסגרת התוכנית ביצע את אחד המהלכים השנויים ביותר במחלוקת בהיסטוריה שלה, כשלקח פסלון חסינות מתיקה של ענת הראל ללא ידיעתה ובכך ניצל מהדחה. בספטמבר אותה שנה החל להגיש פינה בנושא פלילים בתוכנית "כלבוטק" בהנחיית רפי גינת בערוץ 10, ולאחר שהתוכנית ירדה משידור החל להגיש את פינתו בתוכנית "סירנות" בערוץ 1. בשנת 2013 הנחה את תוכנית המציאות "הכפר" בערוץ 10. בינואר 2014 החל להנחות תוכנית שבועית בענייני פלילים ברדיו לב המדינה, ביחד עם ענבל גבריאלי.
נאה הוא גם ראש חוג אוהדי קבוצת הכדורגל הכח עמידר רמת גן. הוא נשוי לרות אלפסי ואב לשלוש בנות. מתגורר בשכונת רמת חן ברמת גן.
ב-2014 יצא לאור ספרו "החבר'ה הטובים" ובו תיאור פרשיות פליליות שהיו בישראל.
ג'יימס קרייג

לפני מינויו לראש ממשלה

קרייג נולד בבלפאסט לייצרן ויסקי עשיר (מיליונר שעשה את הונו בעצמו). בית האחוזה של המשפחה במחוז דאון נקרא "קרייגבון". לאחר לימודיו החל לעבוד כברוקר של ניירות ערך. בינואר 1900 הצטרף לגדוד הקלעים השלישי של המיליציה האירית ויצא להלחם במלחמת הבורים. הוא התקדם לדרגת קפטן לפני ששוחרר משירות עקב בעיות בריאות.
ב-1906 נבחר כחבר הפרלמנט הבריטי מטעם מחוז דאון מזרח. בשנותיו כחבר פרלמנט הוביל קרייג את היוניוניסטים מתנגדי רעיון "שלטון הבית" (Home Rule) לאירלנד. הוא ארגן את מתנדבי אלסטר ועודד אותם להתגייס ולהלחם לצד הבריטים במלחמת העולם הראשונה. בשנים 1920–1921 כיהן כמזכיר האדמירליות. בפברואר 1921 ירש את מקומו של אדוארד קרסון בראשות מפלגת האיחוד של אלסטר (UUP). לקרייג הייתה השפעה על עיצוב החוק שיצר את הפיצול בין מדינת אירלנד החופשית וצפון אירלנד ב-1920 והוא היה זה שדחף לבחירת ששת המחוזות של אלסטר כחלק של אירלנד שיישאר חלק מהממלכה המאוחדת.
בבחירות הראשונות שנערכו בצפון אירלנד לאחר הקמתה נבחר לחבר בית הנבחרים של צפון אירלנד וב-7 ביוני מינה אותו הלורד לוטננט (המושל הכללי של צפון אירלנד) למשרת ראש ממשלת צפון אירלנד.

כראש ממשלה

קרייג הוביל מדיניות פרוטסטנטית ברורה וביקש לבדל את צפון אירלנד התעשייתית, העשירה והמלוכנית מהדרום הרפובליקי, הקתולי והנחשל. חלק מבידול זה היה המאמץ לבסס את צפון אירלנד כישות של הממלכה המאוחדת שוות-מעמד לסקוטלנד או ויילס. את הפן השני של הבטחת ההגמוניה הפרוטסטנטית השיג קרייג על ידי הקמת כוח השיטור המלכותי של אלסטר ככוח משטרתי חמוש, צבאי-למחצה ומתוגבר בוותיקי ארגון המתנדבים של אלסטר. הכוח סייע בהדיפת התקפות הצבא האירי הרפובליקני בראשית ימיה של צפון אירלנד ושימש לדיכוי המיעוט הקתולי בהמשך. קרייג הוביל מדיניות של הזנחה מכוונת של המיעוט הקתולי ולא הביע כל עניין בשילוב קתולים במארג הצפון-אירי הנרקם. כפוליטיקאי שפעל הן בבלפסט והן בלונדון, עיקר מדיניותו הייתה לבסס את החרם הכלכלי הבריטי על מדינת אירלנד החופשית. ביטול החרם ב-1938 היה אות להחלשות כוחו הפוליטי בבירה הבריטית.
קרייג זכה בחמש מערכות בחירות רצופות (1921, 1925, 1929, 1933 ו-1938) וביצר את מפלגתו כמפלגה היוניוניסטית הגדולה והחשובה ביותר.
לקראת מלחמת העולם השנייה, באפריל 1939 ולאחר פרוץ המלחמה במאי 1940 דרש קרייג מהממשל בלונדון להחיל גיוס חובה בצפון אירלנד, בדיוק כמו בשאר חלקי הממלכה. בקשתו נדחתה בשל החשש בלונדון מפני התנגשויות אלימות על רקע חובת הגיוס בין יוניוניסטים לאירים-לאומנים קתולים.
קרייג היה ראש ממשלה מכהן כאשר נפטר בנובמבר 1940 ונקבר בבניין הפרלמנט של צפון אירלנד.

תארים ואותות כבוד

ב-1918 קיבל תואר ברונט והותר לו להוסיף את התחילית סר לשמו. ב-1926 הועלה לדרגת ויקונט וחבר המועצה המלכותית.
ב-1965 הוקמה על גדתו הדרומית של אגם לוך ניי, עיר מתוכננת בשם קרייגבון, על שמו.